Bent Bøgsted (DF), 2009-05-12:
Det forslag, som Socialistisk Folkeparti kommer med, om kortere medlemskab af en arbejdsløshedskasse for at kunne få dagpenge er jo et forslag, vi gennem det sidste stykke tid har set i aviserne i en eller anden udformning – der har sådan været flere forskellige forslag til, hvordan det kunne udformes; hvor meget skulle man betale til, hvordan og hvorledes kunne man komme ind i en a-kasse, så man ikke længere skulle være medlem i 1 år, men derimod kun i 26 uger, for at være dagpengeberettiget.
For vi har jo den situation, at folk, der igennem mange år har været medlem af en a-kasse og har betalt deres kontingent, jo vil begynde at tænke over, om der, hvis man kun skal være medlem i 26 uger for at kunne få understøttelse fra en a-kasse, så egentlig er en grund til at være medlem af en a-kasse, fordi de måske godt kan se ½ år før, om der er risiko for, at de bliver afskediget, og så kan de lige så godt spare de penge og vente med at melde sig ind i en a-kasse, indtil de nærmer sig den tid, hvor der kunne være risiko for at blive afskediget.
Derfor tror vi, at en nedsættelse af perioden fra 1 år til 26 uger vil have en kraftig indflydelse på folks lyst til at melde sig ind i en a-kasse.
Jeg vil da gerne indrømme, at der er mange, der har haft den opfattelse, at det var let at få et job, så man sagtens kunne fravælge a-kassen.
Vi skal nok klare os, var der mange, der sagde.
Og det har også været rigtigt på en del områder, hvor der har været mangel på arbejdskraft.
Men vi ved også, at det lige pludselig kan vende, så man står i en situation, hvor det kan være svært at få et arbejde.
I den forbindelse har Dansk Folkeparti altid opfordret til, at man skal melde sig ind i en a-kasse, fordi det er en god ting at sikre sig; det er næsten noget af det vigtigste, nemlig at man sørger for, at man har sikret sin fremtid ved at melde sig ind i en a-kasse.
Og det har der desværre måske været manglende oplysninger om hvor vigtigt er.
Om den oplysning så skal komme fra statens side eller den skal komme fra a-kassernes side, altså oplysning om, hvor vigtigt det er at melde sig ind, skal jeg ikke kunne sige her.
Men det er i hvert fald noget, som jeg har sagt flere gange, nemlig at jeg synes, at det er vigtigt, at man melder sig ind i en a-kasse.
Vi ved også, at LO-a-kasserne mister medlemmer.
Det skyldes måske, at mange ikke bryder sig om den politiske tilknytning, som mange a-kasser har.
Det kan også være en af årsagerne til, at der er mange, der siger, at de fravælger a-kasserne, fordi de nok skal klare sig alligevel.
Der har også været et ønske fremme om, at alle skulle være medlemmer af a-kasser uanset hvad, men altså, om det der med, hvis man laver det sådan, at alle skal være med i en a-kasse, vil jeg sige, at det er det samme som at sige, at man vil have en statslig a-kasse, og det tror jeg egentlig ikke er det, der er ønske om.
Men det ville blive resultatet, hvis man lavede et system, hvor alle skulle være medlemmer af en a-kasse.
Så i bund og grund synes Dansk Folkeparti, at det er fint, at man har et frit valg, at man selv vælger.
Og hvis man så vælger eller fravælger a-kassen, skal man altså også være klar over, hvad risikoen er, og over, hvad følgerne kan være, hvis man mister sit arbejde.
Og det er der desværre mange, der har haft en forkert opfattelse af.
Og det er i den forbindelse, man kan spørge sig selv, om der skulle have været noget mere oplysning om, hvad risikoen er ved ikke at være med i en a-kasse, altså ved ikke at forsikre sig mod, hvis man skulle gå hen og blive ledig.
Dansk Folkeparti kan ikke støtte forslaget, men vi vil til enhver tid opfordre folk til at melde sig ind i en a-kasse og sikre sig selv.
Men vi tror, at man ved at sætte perioden ned til 26 uger, vil komme til at lave en negativ indsats for at få folk ind i a-kasserne i stedet for at gøre det mere attraktivt.
For så venter folk bare, indtil de måske kommer i den situation, at de mister deres job, og så er det jo nemt at komme ind i en a-kasse.